pythainlp/thaigov-v2-corpus-22032023 huggingface dataset:
วันศุกร์ที่ 7 ตุลาคม 2565
นายกฯ ให้กำลังใจผู้บาดเจ็บและครอบครัวผู้เสียชีวิต จากเหตุการณ์โศกนาฏกรรม จ.หนองบัวลำภู ยืนยันรัฐบาลจะดูแลอย่างดีที่สุด กำชับส่วนท้องถิ่นให้ดูแลครอบครัวผู้เสียชีวิตอย่างใกล้ชิด
นายกฯ ให้กำลังใจผู้บาดเจ็บและครอบครัวผู้เสียชีวิต จากเหตุการณ์โศกนาฏกรรม จ.หนองบัวลำภู ยืนยันรัฐบาลจะดูแลอย่างดีที่สุด กำชับส่วนท้องถิ่นให้ดูแลครอบครัวผู้เสียชีวิตอย่างใกล้ชิด ขอทุกคนเข้มแข็ง ก้าวผ่านเหตุการณ์ความสูญเสียอันยิ่งใหญ่นี้ไปให้ได้
นายอนุชา บูรพชัยศรี รองเลขาธิการนายกรัฐมนตรี ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (7 ตุลาคม 2565) เวลา 14.20 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วย พลเอก ประวิตร วงษ์สุวรรณ รองนายกรัฐมนตรี นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ นายสุชาติ ชมกลิ่น รัฐมนตรีว่าการกระทรวงแรงงาน นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม นางสาวตรีนุช เทียนทอง รัฐมนตรีว่าการกระทรวงศึกษาธิการ และนายสาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมคณะ ติดตามสถานการณ์และเยี่ยมให้กำลังใจผู้บาดเจ็บและครอบครัวผู้เสียชีวิต ณ องค์การบริหารส่วนตำบลอุทัยสวรรค์ อำเภอนากลาง จังหวัดหนองบัวลำภู
เมื่อเดินทางถึงศูนย์พัฒนาเด็กเล็ก องค์การบริหารส่วนตำบลอุทัยสวรรค์ นายกรัฐมนตรีพร้อมคณะวางดอกไม้และยืนสงบนิ่งไว้อาลัยให้กับผู้เสียชีวิตด้านหน้าศูนย์พัฒนาเด็กเล็ก จากนั้น นายกรัฐมนตรีมอบเงินช่วยเหลือของหน่วยงานภาครัฐให้กับครอบครัวผู้เสียชีวิต พร้อมกล่าวแสดงความเสียใจอย่างสุดซึ้งต่อครอบครัวผู้เสียชีวิต ยืนยันรัฐบาลจะดูแลอย่างดีที่สุด กำชับให้หน่วยงานส่วนท้องถิ่น กำนัน ผู้ใหญ่บ้าน ดูแลครอบครัวผู้เสียชีวิตอย่างใกล้ชิดให้เหมือนกับคนในครอบครัว ขอให้ทุกคนเข้มแข็งก้าวผ่านเหตุการณ์ความสูญเสียอันยิ่งใหญ่นี้ไปให้ได้ นายกรัฐมนตรีเน้นย้ำเรื่องการดูแลสุขภาพจิต ขอให้กรมสุขภาพจิตฟื้นฟูเยียวยาจิตใจครอบครัวผู้เสียชีวิตให้มีความเข้มแข็งกลับมาใช้ชีวิตได้อย่างปกติในเร็ววัน ทั้งนี้ นายกรัฐมนตรีได้โอบกอดผู้ปกครองที่สูญเสียลูก พร้อมกล่าวให้กำลังว่า เข้าใจถึงความรู้สึกการสูญเสียคนรัก ไม่มีใครคาดคิดว่าเหตุการณ์จะเกิดขึ้น เป็นเรื่องยากที่จะทำใจ แต่ขอให้เข้มแข็ง ก้าวผ่านไปให้ได้
จากนั้น นายกรัฐมนตรีเดินทางไปตรวจเยี่ยมให้กำลังใจผู้ที่ได้รับบาดเจ็บจากเหตุการณ์โศกนาฏกรรม ณ โรงพยาบาลหนองบัวลำภู นายกรัฐมนตรีได้สอบถามอาการผู้บาดเจ็บ จากแพทย์ผู้รักษา พร้อมสอบถามปัญหาอุปสรรคว่าติดขัดอะไรขอให้บอก รัฐบาลพร้อมสนับสนุนให้การช่วยเหลือ ขอให้รักษาผู้ป่วยอย่างเต็มที่รวมถึงติดตามอาการอย่างต่อเนื่องหลังผู้ป่วยพ้นขีดอันตราย โดยเฉพาะสภาพจิตใจ โดยนายกรัฐมนตรีได้กล่าวกับผู้ป่วย ขอให้สิ่งศักดิ์สิทธิ์ทั้งหลายช่วยคุ้มครองให้หายป่วยไว ๆ มีสุขภาพแข็งแรง วันนี้นำความห่วงใยจากคนไทยทั้งประเทศมาเยี่ยมมาให้ ขอให้มีกำลังใจ อย่ากังวลถึงเรื่องการรักษา นับเป็นพระมหากรุณาธิคุณที่ พระบาทสมเด็จพระเจ้าอยู่หัว สมเด็จพระนางเจ้าฯ พระบรมราชินี ทรงรับทุกคนไว้เป็นคนไข้ในพระบรมราชานุเคราะห์ ขอให้ทุกคนสบายใจ มีกำลังใจที่ดี เพื่อจะได้หายไว ๆ จากนี้ไปขอให้พบแต่ความโชคดี.
วันอาทิตย์ที่ 18 กันยายน 2565
รมว.สุชาติ ห่วงใยเคสลูกจ้างถูกไฟช็อตเสียชีวิตบนเรือต่างชาติ สั่ง กสร.ตรวจสอบข้อเท็จจริงทันที
รมว.แรงงาน ห่วงใย ลูกจ้างถูกไฟช็อตเสียชีวิตบนเรือต่างชาติ สั่งกรมสวัสดิการและคุ้มครองแรงงาน (กสร.) ตรวจสอบข้อเท็จจริงทันที ยืนยันไม่ทอดทิ้งพร้อมหาทางช่วยเหลือครอบครัวลูกจ้างที่เสียชีวิตอย่างเต็มที่
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีสื่อเสนอข่าวแม่ร้องขอความเป็นธรรม ลูกชายทำงานเป็นลูกเรือบนเรือบรรทุกน้ำมันของชาวต่างชาติ ถูกไฟดูดเสียชีวิตบนเรือ เมื่อวันที่ 24 สิงหาคม 2565 โดยนายจ้างชาวต่างชาติให้การช่วยเหลือในเรื่องของคดีเป็นเงิน 50,000 บาท นั้น หลังจากทราบข่าวดังกล่าว ท่าน พล.อ.ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี ซึ่งท่านกำกับดูแล กระทรวงแรงงาน ได้แสดงความห่วงใยและเสียใจกับเหตุการณ์ที่เกิดขึ้น และสั่งให้กระทรวงแรงงานช่วยเหลือครอบครัวผู้เสียชีวิต ผมจึงได้สั่งการให้กรมสวัสดิการและคุ้มครองแรงงาน (กสร.) ส่งพนักงานตรวจความปลอดภัย สำนักงานสวัสดิการและคุ้มครองแรงงานจังหวัดชลบุรี (สสค.ชลบุรี) ศูนย์ความปลอดภัยในการทำงานเขต 2 ชลบุรี (ศปข. 2) ร่วมกับเจ้าหน้าที่สำนักงานประกันสังคมจังหวัดชลบุรี ตรวจสอบข้อเท็จจริงพร้อมช่วยเหลือครอบครัวลูกจ้างทันที เบื้องต้นได้รับรายงานว่า เมื่อวันที่ 2 กันยายน 2565 พนักงานตรวจความปลอดภัย สสค.ชลบุรี ได้รับแจ้งจากญาติผู้เสียชีวิตว่า ลูกจ้างทำงานบนเรือได้เสียชีวิต เนื่องจากถูกไฟฟ้าช็อตบนเรือต่างชาติ โดยลูกจ้างผู้เสียชีวิต เป็นคนไทย อายุ 44 ปี เป็นลูกจ้างของบริษัทแห่งหนึ่งย่านเขตสะพานสูง กรุงเทพมหานคร ซึ่งปฏิบัติงานอยู่ท่าเรืออยู่ที่พัทยา จังหวัดชลบุรี โดยลูกจ้างมีหน้าที่ต้องขึ้นไปปฏิบัติงานบนเรือต่างชาติ และได้ถูกไฟฟ้าช็อตเสียชีวิตบนเรือต่างชาติดังกล่าว ทั้งนี้ พนักงานตรวจความปลอดภัย สสค. ชลบุรี ศปข.2 และหน่วยงานสังกัดกระทรวงแรงงาน ได้เข้าช่วยเหลือครอบครัวลูกจ้างที่เสียชีวิตจากเหตุถูกไฟช็อตบนเรือต่างชาติ พร้อมตรวจสอบข้อเท็จจริงเพิ่มเติมจากผู้ที่เกี่ยวข้องต่อไป
ทางด้าน นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวว่า หลังจากท่านรัฐมนตรีว่าการกระทรวงแรงงานได้มีข้อสั่งการมา พนักงานตรวจความปลอดภัย สสค.ชลบุรี 2 และ ศปข. 2 ได้มีหนังสือเชิญนายจ้างมาพบในวันที่ 19 กันยายน 2565 เวลา 13.30 น. เพื่อชี้แจงข้อเท็จจริงและนำเอกสารหลักฐานที่เกี่ยวข้องกับลูกจ้างผู้เสียชีวิต และเอกสารการดำเนินการด้านความปลอดภัย อาชีวอนามัย และสภาพแวดล้อมในการทำงานยื่นต่อพนักงานตรวจความปลอดภัย โดยจะดำเนินการช่วยเหลือญาติของลูกจ้างผู้เสียชีวิตให้ได้รับสิทธิประโยชน์ที่พึงได้รับตามกฎหมายต่อไป ทั้งนี้ ผมต้องขอความร่วมมือนายจ้าง และลูกจ้างให้ปฏิบัติตามพระราชบัญญัติความปลอดภัย อาชีวอนามัย และสภาพแวดล้อมในการทำงาน พ.ศ. 2554 อย่างเคร่งครัดด้วย หากนายจ้าง/เจ้าของสถานประกอบกิจการใดมีข้อสงสัยเกี่ยวกับการปฏิบัติตามกฎหมายความปลอดภัยในการทำงาน สามารถสอบถามข้อมูลเพิ่มเติมได้ที่ กองความปลอดภัยแรงงาน โทรศัพท์ 0 2448 9128-39 หรือโทรศัพท์สายด่วน 1506 กด 3 และ 1546
วันเสาร์ที่ 22 ตุลาคม 2565
โฆษกรัฐบาล เผย นายกชื่นชม น้องเทนนิส คว้าแชมป์ เทควันโด เวิลด์ กรังด์ ปรีซ์ เมือง แมนเชสเตอร์
โฆษกรัฐบาล เผย นายกชื่นชม น้องเทนนิส คว้าแชมป์ เทควันโด เวิลด์ กรังด์ ปรีซ์ เมือง แมนเชสเตอร์
วันนี้ (22ตุลาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมชื่นชมความสำเร็จน้องเทนนิส หลังคว้าชัยชนะจาก การแข่งขันเทควันโด เวิลด์ กรังด์ ปรีซ์ ที่เมืองแมนเชสเตอร์
โฆษกประจำสำนักนายกรัฐมนตรีเปิดเผยว่า เรืออากาศตรีหญิง พาณิภัค วงศ์พัฒนกิจ สำเร็จได้เหรียญทองจากการแข่งขันในรายการ Manchester 2022 World Taekwondo Grand-Prix รุ่นน้ำหนักไม่เกิน 49 กก. ณ เมืองแมนเชสเตอร์ ประเทศอังกฤษ สนามที่ 3 สนามสุดท้ายของปี รายการ ซึ่งในรอบสุดท้ายเอาชนะ เมอร์ฟ ดินเซล มือ 5 จากตุรกี คว้าแชมป์ เวิล์ด กรังด์ปรีซ์ รายการที่สอง ภายหลังได้เวิลด์ กรังด์กรีซ์ สนามที่ 2 ที่กรุงปารีส ประเทศฝรั่งเศส เมื่อช่วงเดือนกันยายน ที่ผ่านมา
ทั้งนี้ โฆษกรัฐบาล ชื่นชมผลงานฮามัน ธนกฤต ยอดรักษ์ รุ่น 58 กก.ชาย ที่ไม่สามารถผ่านรอบ 8 คนไปได้ แต่มีผลงานที่ดี สมกับเป็นดาวรุ่งเทควันโดชายไทย
“นายกรัฐมนตรีชื่นชมความสำเร็จของน้องเทนนิสซึ่งเป็นผลจากการฝึกซ้อมชั้นเชิง ประสบการณ์จากการแข่งขันและสมาธิที่มุ่งมั่นตั้งใจ เชื่อมั่นว่าผลงานของน้องเทนนิสจะสร้างความสุขและรอยยิ้มให้คนไทยได้อีกมาก ทั้งนี้ ขอส่งกำลังใจให้ฮามัน ให้เก็บประสบการณ์จากทุกการแข่งขันผลักดันให้เป็นผลสำเร็จเชื่อมั่นว่าจะทำได้ในวันหนึ่งข้างหน้า” นายอนุชาฯ กล่าว
วันจันทร์ที่ 3 ตุลาคม 2565
กรมเจ้าท่า เตรียมพร้อมอำนวยความสะดวกและความปลอดภัยทางน้ำ ในช่วงวันหยุดยาวต่อเนื่อง 13 - 16 ตุลาคม 2565
...
วันที่ 3 ตุลาคม 2565 นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัย เป็นประธานในการประชุมเตรียมพร้อมก่อนวันหยุดยาว ระหว่างวันที่ 13-16 ตุลาคม 2565 พร้อมด้วยสำนักงานเจ้าท่าภูมิภาคที่ 1-7 สำนักงานเจ้าท่าภูมิภาคสาขา ร่วมประชุมผ่านระบบ Video Conference ณ ห้องประชุมวิสูตรสาคร ชั้น 4 อาคาร 162 ปี กรมเจ้าท่า
ในช่วงเดือนตุลาคม 2565 มีวันหยุดยาวต่อเนื่องหลายวัน คาดว่าจะมีประชาชนและนักท่องเที่ยวเดินทางกลับภูมิลำเนา และเดินทางท่องเที่ยวตามแหล่งท่องเที่ยวทางน้ำที่สำคัญๆ เป็นจำนวนมาก กรมเจ้าท่า มีหน้าที่ในการดูแลรักษาความปลอดภัยทางน้ำ ได้ออกมาตรการเพื่อความปลอดภัยและมาตรการป้องกันโรคติดเชื้อไวรัส COVID-19 มาตรการเตือนให้ใช้ความระมัดระวังในการเดินเรือและใช้เรือในช่วงวันหยุดยาว ออกประกาศกรมเจ้าท่า 2 ฉบับ เรื่องมาตรการเพื่อความปลอดภัยในช่วงวันหยุดยาวต่อเนื่อง และเรื่องเตือนให้ใช้ความระมัดระวังในการเดินเรือและใช้เรือช่วงวันหยุดต่อเนื่อง และมีคำสั่งแต่งตั้งคณะทำงานเพื่อตรวจสภาพความปลอดภัยของเรือโดยสาร เรือภัตตาคารและท่าเทียบเรือ มีการจัดตั้งศูนย์อำนวยความปลอดภัยทางน้ำ จุดอำนวยความสะดวกและประชาสัมพันธ์ทางน้ำประจำท่าเทียบเรือ อีกทั้งยังเข้มงวดกวดขันการปฏิบัติหน้าที่ให้เป็นไปตามแผนการปฏิบัติการเพื่อความปลอดภัย เน้นย้ำให้เจ้าหน้าที่ประจำท่าเทียบเรือขอความร่วมมือผู้โดยสารให้สวมใส่หน้ากากอนามัยตลอดการเดินทางทางน้ำ ให้เป็นไปตามมาตรการที่กระทรวงสาธารณสุขกำหนด
กรมเจ้าท่า มีการจัดตั้งศูนย์อำนวยความปลอดภัยทางน้ำ กรมเจ้าท่า ส่วนกลาง จำนวน 2 จุด ได้แก่ศูนย์อำนวยการความปลอดภัยทางน้ำ กรมเจ้าท่า (อาคาร 39) และศูนย์ควบคุมการเดินเรือ กลุ่มตรวจการเดินเรือ ส่วนภูมิภาคจำนวน 7 ศูนย์ เจ้าท่าภูมิภาคสาขา จำนวน 41 ศูนย์ และศูนย์ควบคุมการจราจรและความปลอดภัยทางทะเล (ศจป.) 1 ศูนย์ ในการดูแลรักษาความปลอดภัยทางน้ำ พร้อมร่วมทำงานแบบบูรณาการร่วมกับหน่วยงานอื่นๆ พร้อมกันนี้ กรมเจ้าท่าขอความร่วมมือประชาชนและนักท่องเที่ยวโปรดเชื่อฟังเจ้าหน้าที่ประจำท่าเทียบเรือ ระมัดระวังการขึ้น-ลงเรือ สวมใส่เสื้อชูชีพขณะโดยสารเรือ เพื่อให้วันหยุดยาวในช่วงเดือนตุลาคมนี้ เกิดความปลอดภัย อุบัติเหตุต้องเป็นศูนย์ ตามนโยบายของรัฐบาลและกระทรวงคมนาคม ทั้งนี้ หากพบเห็นเหตุการณ์ความไม่ปลอดภัยทางน้ำ โทรสายด่วน 1199 ได้ตลอด 24 ชั่วโมง
วันอาทิตย์ที่ 30 ตุลาคม 2565
โฆษกรัฐบาลเผย ความสามารถการชำระหนี้ของรัฐบาลยังอยู่ในเกณฑ์ดี คาดการณ์ว่าระดับหนี้สาธารณะต่อ GDP ยังคงอยู่ภายใต้กรอบการบริหาร ภายใต้แผนการคลังระยะปานกลางปี 2566-2569
โฆษกรัฐบาลเผย ความสามารถการชำระหนี้ของรัฐบาลยังอยู่ในเกณฑ์ดี คาดการณ์ว่าระดับหนี้สาธารณะต่อ GDP ยังคงอยู่ภายใต้กรอบการบริหาร ภายใต้แผนการคลังระยะปานกลางปี 2566-2569
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรีเปิดเผยถึงความสามารถในการชำระหนี้ของรัฐบาลในขณะนี้ยังอยู่ในเกณฑ์ดี โดยภาระดอกเบี้ยต่อรายได้ของรัฐบาลในระยะปานกลางอยู่ในระดับที่บริหารจัดการได้ และจากประมาณการภายใต้แผนการคลังระยะปานกลาง (ปีงบประมาณ 2566 - 2569) ที่ได้รับความเห็นชอบจากคณะรัฐมนตรีเมื่อวันที่ 21 ธันวาคม 2564 คาดการณ์ว่า สัดส่วนหนี้สาธารณะต่อผลิตภัณฑ์มวลรวมในประเทศ (Gross Domestic Product: GDP) ณ สิ้นปีงบประมาณ 2565 จะอยู่ที่ร้อยละ 62.69 ซึ่งยังคงอยู่ภายใต้กรอบการบริหารหนี้สาธารณะที่กำหนดให้สัดส่วนดังกล่าวต้องไม่เกินร้อยละ 70
นอกจากนี้ ภายใต้แผนการคลังระยะปานกลางดังกล่าว ได้มีการประมาณการสถานะการคลังในระยะปานกลางในช่วงปีงบประมาณ 2566 - 2569 จากการประเมินการจัดเก็บรายได้และการใช้จ่ายงบประมาณของภาครัฐในภาวะที่รัฐบาลยังมีความจำเป็นต้องฟื้นฟูเศรษฐกิจ และสังคมภายหลังจากสถานการณ์การแพร่ระบาดของโรคโควิด-19 ได้มีการคาดการณ์ว่า ระดับหนี้สาธารณะต่อ GDP จะเพิ่มขึ้นจากร้อยละ 64.02 ในปีงบประมาณ 2566 เป็นร้อยละ 67.15 ในปีงบประมาณ 2569 ซึ่งยังคงอยู่ภายใต้กรอบการบริหารหนี้สาธารณะที่กำหนดให้สัดส่วนดังกล่าวต้องไม่เกินร้อยละ 70 เช่นเดียวกัน
ทั้งนี้ หนี้สาธารณะเป็นเครื่องชี้เศรษฐกิจแบบสะสม ไม่ได้เกิดจากรัฐบาลปัจจุบันเพียงชุดเดียว และการเปรียบเทียบหนี้สาธารณะควรพิจารณาเทียบสัดส่วนหนี้สาธารณะต่อ GDP เนื่องจากแต่ละประเทศมีขนาดเศรษฐกิจที่แตกต่างกัน จากสัดส่วนหนี้สาธารณะต่อ GDP ล่าสุด ณ เดือนสิงหาคม 2565 ที่มีสัดส่วนร้อยละ 60.72 แสดงให้เห็นว่า รัฐบาลยังคงมีพื้นที่ทางการคลังเพิ่มเติมสำหรับรองรับมาตรการทางการเงินเพื่อกระตุ้น และฟื้นฟูเศรษฐกิจได้อีกประมาณร้อยละ 10 ของ GDP (กรอบสัดส่วนหนี้สาธารณะต่อ GDP ตามประกาศคณะกรรมการนโยบายการเงินการคลังของรัฐจะต้องไม่เกินร้อยละ 70) อีกทั้งความสามารถในการชำระหนี้ของรัฐบาลยังอยู่ในเกณฑ์ดี โดยภาระดอกเบี้ยต่อรายได้ของรัฐบาลในระยะปานกลางอยู่ในระดับที่บริหารจัดการได้
วันศุกร์ที่ 7 ตุลาคม 2565
“อนุทิน” เผย ผู้บาดเจ็บจากเหตุทำร้ายร่างกายที่ศูนย์เด็กเล็ก จ.หนองบัวลำภู กลับบ้านแล้ว 3 ราย อีก 7 รายแพทย์ดูแลใกล้ชิด ส่งทีมสุขภาพจิตติดตามดูแลผู้ได้รับผลกระทบต่อเนื่อง
รองนายกรัฐมนตรีและรัฐมนตรีว่าการกระทรวงสาธารณสุข เผย ผู้ได้รับบาดเจ็บจากเหตุการณ์ทำร้ายร่างกายที่ศูนย์เด็กเล็ก ตำบลอุทัยสวรรค์ อำเภอนากลาง จังหวัดหนองบัวลำภู จำนวน 10 ราย กลับบ้านได้แล้ว 3 ราย ที่เหลือยังอยู่ในการดูแลของแพทย์อย่างใกล้ชิด
รองนายกรัฐมนตรีและรัฐมนตรีว่าการกระทรวงสาธารณสุข เผย ผู้ได้รับบาดเจ็บจากเหตุการณ์ทำร้ายร่างกายที่ศูนย์เด็กเล็ก ตำบลอุทัยสวรรค์ อำเภอนากลาง จังหวัดหนองบัวลำภู จำนวน 10 ราย กลับบ้านได้แล้ว 3 ราย ที่เหลือยังอยู่ในการดูแลของแพทย์อย่างใกล้ชิด กรมสุขภาพจิตส่งทีมMCATT 50 คน ติดตามเยียวยาจิตใจผู้ได้รับผลกระทบต่อเนื่อง ส่วนร่างผู้เสียชีวิต 37 ราย ระดมแพทย์นิติเวชชันสูตรเรียบร้อยแล้วเช้านี้ เตรียมนำส่งให้ญาติประกอบพิธีทางศาสนาต่อไป
วันนี้ (7 ตุลาคม 2565) ที่โรงพยาบาลอุดรธานี จังหวัดอุดรธานี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นายแพทย์โอภาส การย์กวินพงศ์ ปลัดกระทรวงสาธารณสุข และแพทย์หญิงอัมพร เบญจพลพิทักษ์ อธิบดีกรมสุขภาพจิต เยี่ยมติดตามอาการผู้ป่วย จากเหตุการณ์ทำร้ายร่างกายที่ศูนย์เด็กเล็ก ตำบลอุทัยสวรรค์ อำเภอนากลาง จังหวัดหนองบัวลำภู และให้สัมภาษณ์ว่า ผู้ได้รับบาดเจ็บจากเหตุการณ์ครั้งนี้จำนวน 10 ราย วันนี้ผู้บาดเจ็บเล็กน้อย 3 รายกลับบ้านได้แล้ว ยังเหลือรักษาที่โรงพยาบาลหนองบัวลำภู 5 ราย โดย 4 ราย ได้รับการผ่าตัด รักษาอยู่ในห้องICU ผู้ป่วยเด็ก 1 ราย มีอาการเล็กน้อย ยังอยู่โรงพยาบาลเนื่องจากมารดายังต้องรักษาตัว ส่วนโรงพยาบาลอุดรธานี มีผู้ป่วย 2 ราย เป็นผู้ป่วยเด็ก 1 ราย บาดเจ็บรุนแรงที่ศีรษะ ได้รับการผ่าตัดเมื่อวาน วันนี้เริ่มรู้สึกตัว มีการตอบสนองดีขึ้น สัญญาณชีพคงที่ ยังอยู่ในการดูแลของทีมแพทย์ในห้อง ICU ทางโรงพยาบาลได้เตรียมห้องให้บิดาเด็กที่กำลังเดินทางมาจากต่างจังหวัดได้พักเพื่อดูแลเด็กใกล้ชิด อีก 1 รายเป็นผู้ใหญ่ เพิ่งรับส่งต่อมาจากโรงพยาบาลหนองบัวลำภูวันนี้
นายแพทย์โอภาส กล่าวว่า สำหรับการดูแลผู้ได้รับผลกระทบจากเหตุการณ์ครั้งนี้ ทั้งญาติผู้สูญเสียและผู้ที่อยู่ในเหตุการณ์ซึ่งแม้ไม่ได้รับบาดเจ็บทางกายแต่จะได้รับผลกระทบทางจิตใจ กรมสุขภาพจิตได้จัดทีมMCATT ประมาณ 50 คน ลงพื้นที่ให้การเยียวยาจิตใจแล้ว โดยจะมีการติดตามอย่างต่อเนื่องจนกว่าอาการจะดีขึ้น ส่วนร่างของผู้เสียชีวิตซึ่งมีทั้งหมด 37 ร่าง ได้ระดมทีมแพทย์นิติเวชจากโรงพยาบาลเลย โรงพยาบาลสกลนคร โรงพยาบาลเพชรบูรณ์ โรงพยาบาลลำปาง และโรงพยาบาลอุดรธานี เร่งทำการชันสูตรตามกระบวนการและแล้วเสร็จทั้งหมดในเวลา 09.00 น. ของวันนี้ จากนั้นจะออกใบมรณะบัตร และจัดรถของโรงพยาบาลและเครือข่ายกู้ภัยนำส่งร่างผู้เสียชีวิตทั้งหมดไปที่จังหวัดหนองบัวลำภู เพื่อให้ญาติประกอบพิธีทางศาสนาต่อไป
*************************************** 7 ตุลาคม 2565
วันพุธที่ 14 กันยายน 2565
วธ.เสริมความรู้ “นักบริหารงานวัฒนธรรมระดับสูง ปี 65” เพิ่มทักษะผู้นำ-นวัตกรรมเทคโนโลยี ทำงานมีประสิทธิภาพ สู่การเป็นภาครัฐเพื่อประชาชนและประโยชน์ส่วนรวม
วธ.เสริมความรู้ “นักบริหารงานวัฒนธรรมระดับสูง ปี 65” เพิ่มทักษะผู้นำ-นวัตกรรมเทคโนโลยี ทำงานมีประสิทธิภาพ สู่การเป็นภาครัฐเพื่อประชาชนและประโยชน์ส่วนรวม
วธ.เสริมความรู้ “นักบริหารงานวัฒนธรรมระดับสูง ปี 65” เพิ่มทักษะผู้นำ-นวัตกรรมเทคโนโลยี ทำงานมีประสิทธิภาพ สู่การเป็นภาครัฐเพื่อประชาชนและประโยชน์ส่วนรวม
วันที่ 14 กันยายน 2565 นางยุพา ทวีวัฒนะกิจบวร ปลัดกระทรวงวัฒนธรรม เป็นประธานเปิดโครงการนักบริหารงานวัฒนธรรมระดับสูง (นบส.วธ.) ประจำปีงบประมาณ พ.ศ. 2565 โดยมีนางยุถิกา อิศรางกูร ณ อยุธยา รองปลัดกระทรวงวัฒนธรรม นายประสพ เรียงเงิน หัวหน้าผู้ตรวจกระทรวงวัฒนธรรม ผู้บริหารกระทรวงวัฒนธรรม ข้าราชการระดับอำนวยการ เข้าร่วม ณ โรงแรมบางกอกชฎา กรุงเทพฯ
นางยุพา กล่าวว่า จากการที่รัฐบาลมีนโยบายขับเคลื่อนแผนยุทธศาสตร์ชาติ 20 ปี ด้านการสร้างโอกาสและความเสมอภาคทางสังคม และได้กำหนดให้มีประเด็นการพัฒนาบุคลากรภาครัฐ โดยเฉพาะกลุ่มผู้บริหารของส่วนราชการซึ่งมีความสำคัญในการขับเคลื่อนองค์กร และการพัฒนาประเทศ พัฒนาภายใต้กรอบทักษะเชิงยุทธศาสตร์ และด้านภาวะผู้นำ สอดคล้องกับกระทรวงวัฒนธรรม (วธ.) ที่มีนโยบายพัฒนาความรู้ให้กับบุคลากรทุกระดับ เพื่อให้มีศักยภาพและสมรรถนะสูง สามารถปฏิบัติงานได้อย่างมืออาชีพ วธ.จึงจัดโครงการนักบริหารงานวัฒนธรรมระดับสูง (นบส.วธ.) ประจำปีงบประมาณ พ.ศ. 2565 ระหว่างวันที่ 14 – 19 กันยายน 2565 ณ โรงแรมบางกอกชฎา กรุงเทพฯ โดยโครงการดังกล่าวถือเป็นโครงการสำคัญที่จะพัฒนาความรู้ความสามารถการบริหารให้แก่บุคลากรของวธ. ในการเตรียมความพร้อมในการดำรงตำแหน่งนักบริหาร ให้สามารถปฏิบัติหน้าที่ในตำแหน่งดังกล่าวได้อย่างมีประสิทธิภาพ ได้รับความเชื่อถือไว้วางใจ เชื่อมั่นและศรัทธาจากผู้ที่เกี่ยวข้องในการทำงานและจากทุกภาคส่วน อีกทั้ง ยังเป็นการพัฒนาให้ตระหนักถึงคุณลักษณะและพฤติกรรมที่บ่งชี้ ถึงความสามารถทางการบริหารและการมีภาวะผู้นำ ในบริบทสภาวะแวดล้อมที่เปลี่ยนแปลงไป สามารถนำการปรับเปลี่ยนองค์กรภาครัฐไปสู่การเป็นภาครัฐเพื่อประชาชนและประโยชน์ส่วนรวม ได้ตามเป้าหมายเชิงยุทธศาสตร์ของประเทศ
ปลัด วธ. กล่าวอีกว่า การจัดโครงการดังกล่าว วธ.ได้รับเกียรติผู้ทรงคุณวุฒิและผู้เชี่ยวชาญจากทั้งภาครัฐ และเอกชน มาร่วมเป็นวิทยากรและให้ความรู้แก่ผู้อบรม โดยมีเนื้อหาหลักสูตรมุ่งเน้นพัฒนาผู้เข้ารับการฝึกอบรมให้มีภาวะผู้นำ และความสามารถในการบริหารจัดการคุณภาพงาน คุณภาพชีวิตของตนเองและผู้อื่นให้สอดรับกับการเปลี่ยนแปลงและความก้าวหน้าของบทบาทหน้าที่การงานและชีวิตในอนาคต เสริมสร้างความสามารถในการทำหน้าที่บริหารจัดการและบทบาทภาวะผู้นำที่เชื่อมโยงสัมพันธ์กันในมิติต่างๆ ได้แก่ การบริหารตนเอง การบริหารคนหรือบุคลากร การบริหารงานให้เป็นไปตามเป้าหมายทิศทางที่วางไว้ การบริหารการเปลี่ยนแปลง การบริหารผลลัพธ์ และการบริหารทรัพยากรที่มุ่งสู่ผลลัพธ์ พร้อมปรับให้มีความเป็นมืออาชีพด้วยการพัฒนาทักษะ นวัตกรรมและเทคโนโลยี และเสริมสร้างการปฏิบัติหน้าที่ให้มีความหลากหลายในการพัฒนาตนเอง เกิดแรงบันดาลใจในการคิดค้นวิธีการใหม่ๆ เพื่อเป็นแนวทางในการบริหารจัดการงานในหน้าที่ความรับผิดชอบด้วยความรวดเร็วอย่างมีประสิทธิผล เกิดประโยชน์สูงสุดต่อองค์กรนอกจากนี้มีการเดินทางศึกษาดูงานชุมชนต้นแบบ “เที่ยวชุมชน ยลวิถี” ประจำปี 2565 ณ วัดบางน้ำผึ้ง จังหวัดสมุทรปราการ เรียนรู้การส่งเสริมให้เกิดการทำงานบูรณาการ และความร่วมมือจากทุกภาคส่วน
วันพุธที่ 26 ตุลาคม 2565
ความคืบหน้าโครงการลงทะเบียนเพื่อสวัสดิการแห่งรัฐ ปี 2565
วันพุธที่ 26 ตุลาคม 2565
ต่อจากนี้ไป ขอเชิญรับฟังไทยคู่ฟ้า
รัฐบาลพัฒนาระบบดูแลผู้มีรายได้น้อยให้ทั่วถึงและตรงความต้องการ
จึงดำเนินโครงการลงทะเบียนเพื่อสวัสดิการแห่งรัฐ ปี 2565 ซึ่งปัจจุบันมีผู้ลงทะเบียนแล้วกว่า 21 ล้านราย
ผู้มีรายได้น้อยที่สนใจยังคงลงทะเบียนได้ถึงวันที่ 31 ต.ค.2565 ที่หน่วยงานรับลงทะเบียนทั่วประเทศ หรือ
ทางเว็บไซต์ บัตรสวัสดิการแห่งรัฐ.mof.go.th และ welfare.mof.go.th ในเวลา 6.00 – 23.00 น.ของทุกวัน
สำหรับผู้ลงทะเบียนแล้วแต่ขึ้น “สถานะการลงทะเบียนไม่สมบูรณ์” ตรวจสอบข้อมูลได้ที่ที่ว่าการอำเภอ หรือ
สำนักงานเขต หากพบข้อมูลไม่ถูกต้อง ขอให้ดำเนินการแก้ไขที่หน่วยงานที่ยื่นแบบฟอร์มลงทะเบียนไว้
ส่วนผู้ที่ลงทะเบียนทางเว็บไซต์แก้ไขข้อมูลได้ที่หน่วยงานรับลงทะเบียนใดก็ได้ ให้แล้วเสร็จภายในวันที่ 17
พ.ย.2565
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 5 ตุลาคม 2565
เกาะติดสถานการณ์น้ำ - พายุทั่วประเทศ โหลดแอป “ThaiWater” แนะ ปชช. ติดตามการระบายน้ำเขื่อนเจ้าพระยาอย่างใกล้ชิด
.....
รัฐบาลชวนโหลดแอป “ThaiWater” จัดทำโดยสถาบันสารสนเทศทรัพยากรน้ำ (องค์การมหาชน) หรือ สสน. เพื่อให้ประชาชนรับทราบข้อมูลสถานการณ์น้ำที่ถูกต้องและฉับไว โดยรวบรวมข้อมูลเรื่องน้ำจากหน่วยงานภาครัฐและเอกชนกว่า 50 หน่วยงาน ให้สามารถติดตามสถานการณ์น้ำตั้งแต่ภาพรวมระดับประเทศลงมาถึงระดับจังหวัด โดยแสดงข้อมูลฝน ระดับน้ำ สถานการณ์เขื่อน คลื่นลม และพายุ มีทั้งแบบปัจจุบันและข้อมูลคาดการณ์ล่วงหน้า
.
นอกจากนี้ สามารถกดเพิ่ม “สถานที่โปรด” ซึ่งก็คือการเพิ่มจังหวัดต่าง ๆ ที่ต้องการดูข้อมูล และดูการ “แจ้งข่าว” เกี่ยวกับสถานการณ์น้ำต่าง ๆ ในตัวแอปฯ ได้ด้วย ผู้ที่สนใจสามารถดาวน์โหลดแอปฯ “ThaiWater“ ได้ทั้งในระบบ Play Store และ App Store
.
ขณะเดียวกัน กรมชลประทานรายงานสถานการณ์น้ำในลุ่มน้ำเจ้าพระยาในช่วงที่ผ่านมา มีฝนตกหนักและหนักมากในหลายพื้นที่บริเวณภาคเหนือก่อนที่ปริมาณน้ำจะไหลมารวมกับน้ำที่มาจากเเม่น้ำสะแกกรังและลำน้ำสาขา ลงสู่บริเวณเหนือเขื่อนเจ้าพระยาเพิ่มมากขึ้น
.
ประกอบกับการคาดการณ์ของกรมอุตุนิยมวิทยา ในระยะนี้จะยังคงมีฝนตกชุกในพื้นที่ลุ่มน้ำเจ้าพระยา ดังนั้น เพื่อบริหารจัดการน้ำให้สอดคล้องกับสภาพน้ำฝนและน้ำท่า จึงมีความจำเป็นที่จะทยอยปรับการระบายน้ำผ่านเขื่อนเจ้าพระยา ในอัตรา 2,680 ลบ.ม./วินาที ขอให้ประชาชนติดตามสถานการณ์น้ำในระยะนี้อย่างใกล้ชิด
#ไทยคู่ฟ้า#สื่อสารรัฐบาลไทย
-------------------
วันจันทร์ที่ 26 กันยายน 2565
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม สั่งการกรมเจ้าท่าเตรียมรับมือพายุไต้ฝุ่น โนรู เข้าไทยวันที่ 28 ก.ย. - 1 ต.ค. นี้
...
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม เปิดเผยว่า จากประกาศกรมอุตุนิยมวิทยา พายุ โนรู ฉบับที่ 4 ลงวันที่ 26 ก.ย. 65 พายุไต้ฝุ่น โนรู บริเวณด้านตะวันออกของประเทศฟิลิปปินส์ คาดว่าจะเคลื่อนขึ้นฝั่งบริเวณประเทศเวียดนามตอนกลางในวันที่ 28 ก.ย. 65 ประกอบกับมรสุมตะวันตกเฉียงใต้ที่พัดปกคลุมทะเลอันดามัน ประเทศไทย และอ่าวไทย จะมีกำลังแรงขึ้น โดยจะส่งผลกระทบทำให้ภาคเหนือ ภาคตะวันออกเฉียงเหนือ ภาคกลาง รวมทั้ง กทม. และปริมณฑล ภาคตะวันออก และภาคใต้ มีฝนตกหนักหลายพื้นที่ และมีฝนตกหนักมากบางแห่งกับมีลมแรง ซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่มในช่วงวันที่ 28 ก.ย. - 1 ต.ค. 65
สำหรับคลื่นลมบริเวณทะเลอันดามันและอ่าวไทยจะมีกำลังแรงขึ้น โดยทะเลอันดามันและอ่าวไทยตอนบนมีคลื่นสูง 2 - 3 เมตร บริเวณที่มีฝนฟ้าคะนองคลื่นสูงมากกว่า 3 เมตร ส่วนบริเวณอ่าวไทยตอนล่างทะเลมีคลื่นสูงประมาณ 2 เมตร บริเวณที่มีฝนฟ้าคะนองคลื่นสูงมากกว่า 2 เมตร
นายอธิรัฐ กล่าวว่า จากสถานการณ์ดังกล่าว ตนจึงได้สั่งการให้กรมเจ้าท่า โดยสำนักงานเจ้าท่าภูมิภาค ที่ 1 - 7 และ สำนักงานพัฒนาและบำรุงรักษา ทางน้ำ 1 - 8 ทั่วประเทศ เตรียมการรับมือพายุไต้ฝุ่นโนรู ดังนี้
1. จัดตั้งศูนย์ช่วยเหลือผู้ประสบอุทกภัย กรมเจ้าท่า
2. เตรียมความพร้อมเจ้าหน้าที่ รถ เรือ อุปกรณ์การช่วยเหลือผู้ประภัย
3. จัดเจ้าหน้าที่รับแจ้งเหตุประจำศูนย์และให้กำชับเจ้าหน้าที่เตรียมความพร้อมสนับสนุนให้ความช่วยเหลือประชาชนตลอด 24 ชั่วโมง
4. ออกประกาศให้ระมัดระวังการเดินเรือ ช่วงวันที่ 27 ก.ย. - 1 ต.ค. 65 โดย
- เรือที่มีความยาวต่ำกว่า 12 เมตร ไม่ควรออกจากฝั่งหรืองดการเดินเรือ
- เรือที่มีความยาวมากกว่า 12 เมตร ให้ใช้ความระมัดระวังการเดินเรือในระยะนี้
และให้ตรวจสอบความพร้อมของตัวเรือ เครื่องยนต์เรือ ตลอดจนเตรียมเครื่องมือและอุปกรณ์ประจำเรือและอุปกรณ์ช่วยชีวิตต่าง ๆ ให้พร้อมใช้งานและให้ผู้โดยสารสวมเสื้อชูชีพตลอดเวลาขณะอยู่ในเรือ
นายอธิรัฐ กล่าวอีกว่า ตนได้กำชับให้หน่วยงานเฝ้าระวังและติดตามสถานการณ์น้ำและสภาพอากาศจากกรมอุตุนิยมวิทยาอย่างใกล้ชิดตลอดเวลา รวมถึงบูรณาการร่วมกับหน่วยงานที่เกี่ยวข้องเพื่อให้ความช่วยเหลือประชาชนได้ทันท่วงที
วันพฤหัสบดีที่ 3 พฤศจิกายน 2565
องคมนตรี ติดตามการพัฒนางาน โรงพยาบาลหาดสำราญเฉลิมพระเกียรติ ๘๐ พรรษา จังหวัดตรัง
องคมนตรี ตรวจเยี่ยมให้กำลังใจบุคลากรโรงพยาบาลหาดสำราญเฉลิมพระเกียรติ ๘๐ พรรษา จังหวัดตรัง มุ่งวิสัยทัศน์เป็นโรงพยาบาลต้นแบบนวัตกรรมแห่งความพอเพียงที่มีคุณภาพเพื่อชุมชน
องคมนตรี ตรวจเยี่ยมให้กำลังใจบุคลากรโรงพยาบาลหาดสำราญเฉลิมพระเกียรติ ๘๐ พรรษา จังหวัดตรัง มุ่งวิสัยทัศน์เป็นโรงพยาบาลต้นแบบนวัตกรรมแห่งความพอเพียงที่มีคุณภาพเพื่อชุมชน ส่งเสริมการใช้สมุนไพรใบหม่อนดูแลผู้ป่วยโรคเบาหวานและไขมันในเลือด สร้าง Health Care Model ในชุมชน
วันนี้ (3 พฤศจิกายน 2565) ที่โรงพยาบาลหาดสำราญเฉลิมพระเกียรติ ๘๐ พรรษา จังหวัดตรัง ศาสตราจารย์เกียรติคุณ นายแพทย์เกษม วัฒนชัย องคมนตรี ในฐานะรองประธานกรรมการมูลนิธิเทพรัตนเวชชานุกูล พร้อมด้วย นายแพทย์โสภณ เมฆธน ผู้ช่วยรัฐมนตรีประจำกระทรวงสาธารณสุข กรรมการมูลนิธิเทพรัตนเวชชานุกูล คณะผู้บริหาร และหน่วยงานที่เกี่ยวข้อง ติดตามความก้าวหน้าการพัฒนางานสำคัญของโรงพยาบาล ให้กำลังใจบุคลากรผู้ปฏิบัติงาน และมอบของเยี่ยมให้กับผู้ป่วยที่มารับบริการ
นายแพทย์โสภณกล่าวว่า โรงพยาบาลหาดสำราญเฉลิมพระเกียรติ ๘๐ พรรษา เป็นโรงพยาบาลชุมชนที่มีการนำปรัชญาเศรษฐกิจพอเพียงมาใช้ในการบริหารจัดการ ตามวิสัยทัศน์ของโรงพยาบาลในการเป็นต้นแบบนวัตกรรมแห่งความพอเพียงที่มีคุณภาพเพื่อชุมชน เน้นส่งเสริมการปลูกพืชผักสมุนไพรเพื่อนำมาใช้เป็นวัตถุดิบในการทำอาหารให้กับผู้ป่วยที่นอนโรงพยาบาล ช่วยลดค่าใช้จ่ายวัตถุดิบได้ร้อยละ 1.4 นอกจากนี้ ยังนำใบหม่อนจากสวนสมุนไพรของโรงพยาบาลมาแปรรูปเป็นชา เพื่อใช้กับผู้ป่วยโรคเบาหวาน และไขมันในเลือดสูง ทำให้เกิด Health Care Model ในชุมชน และยังมีการนำโคลนทะเลมาประยุกต์ใช้ในการพอกเข่า ดูแลผู้ป่วยโรคข้อเข่าเสื่อมที่มารับบริการในคลินิกการแพทย์แผนไทยและการแพทย์ทางเลือก ถือเป็นศาสตร์การรักษาจากภูมิปัญญาชาวบ้าน ซึ่งได้รับรางวัลชนะเลิศ ระดับจังหวัด ในปี 2564
นายแพทย์โสภณกล่าวต่อว่า โรงพยาบาลยังมีผลการดำเนินงานที่สำคัญอีกหลายด้าน อาทิ ส่งเสริมการใช้ยาสมเหตุผลสำหรับร้านค้าในชุมชน โดยดำเนินงานร่วมกับเครือข่ายอำเภอหาดสำราญ สร้างร้านค้าต้นแบบ 1 อำเภอ 1 ร้าน, โครงการอาหารปลอดภัย (Food safety), การจัดการขยะแบบครบวงจร (แหลมลูกไม้โมเดล), จัดทีมพยาบาลวิชาชีพและสหวิชาชีพลงพื้นที่ออกให้ความรู้การดูแลสุขภาพเบื้องต้น, ส่งเสริมการออกกำลังกายด้วยการยืดเหยียดกล้ามเนื้อท่าฤาษีดัดตน, ปรับสมดุลร่างกายด้วย “มณีเวช”, ปรับเปลี่ยนพฤติกรรมลดปัจจัยเสี่ยงโรคไม่ติดต่อเรื้อรัง, จัดบริการพาหมอไปหาคนไข้ ให้การดูแลผู้ป่วยกลุ่มเปราะบางถึงในพื้นที่ พัฒนาคุณภาพชีวิตของผู้ป่วยและครอบครัว นอกจากนี้ ยังจัดกิจกรรมเสริมสร้างสมรรถนะให้กับผู้ปฏิบัติงาน เช่น กิจกรรมซ้อมแผนอุบัติภัยทางทะเล การป้องกันภัยจากคลื่นสึนามิ อบรม BLS, PBLS & ACLS การช่วยชีวิตขั้นพื้นฐานและขั้นสูง
สำหรับแผนการพัฒนาโรงยาบาลในระยะต่อไป จะมีการนำเทคโลยีดิจิทัลมาใช้เพิ่มประสิทธิภาพระบบการทำงานของเจ้าหน้าที่และการให้บริการผู้ป่วยให้ดียิ่งขึ้น เพื่อมุ่งสู่การเป็น Smart Hospital ควบคู่ไปกับการพัฒนาเป็นโรงพยาบาลสีเขียวสู่รมณียสถาน และจัดตั้งคลินิกโรคไม่ติดต่อเรื้อรัง เพื่อรองรับการดูแลผู้ป่วยในพื้นที่
************************************* 3 พฤศจิกายน 2565
วันจันทร์ที่ 19 กันยายน 2565
ขึ้นค่าจ้างขั้นต่ำทั่วประเทศ 328-354 บาทต่อวัน มีผล 1 ต.ค.65 เป็นต้นไป
วันพุธที่ 14 กันยายน 2565
ต่อจากนี้ไป ขอเชิญรับฟังไทยคู่ฟ้า
รัฐบาลบรรเทาสภาวะเศรษฐกิจภาคประชาชน โดย ครม.มีมติรับทราบประกาศคณะกรรมการค่าจ้าง เรื่อง อัตราค่าจ้างขั้นต่ำ ฉบับที่ 11 ซึ่งเป็นการกำหนดอัตราค่าจ้างแรงงานขั้นต่ำทั่วประเทศเพิ่มขึ้นเป็น 328 – 354 บาท/วัน มีผลบังคับใช้ตั้งแต่วันที่ 1 ต.ค.2565 เป็นต้นไป ทั้งนี้ อัตราค่าจ้างแรงงานฉบับใหม่พิจารณาจากดัชนีค่าครองชีพ อัตราเงินเฟ้อ ต้นทุนการผลิต ราคาสินค้าและบริการ ความสามารถของธุรกิจ ผลิตภาพแรงงาน และผลิตภัณฑ์มวลรวมของประเทศ โดยผ่านการรับฟังความคิดเห็นและเป็นที่ยอมรับร่วมกันทุกฝ่ายแล้ว เพื่อให้ลูกจ้างสามารถดำรงชีพอย่างเป็นสุขและนายจ้างสามารถประกอบธุรกิจต่อไปได้ โดยเชื่อมั่นว่าจะไม่เป็นอุปสรรคต่อการขยายตัวของเศรษฐกิจในภาพรวมของประเทศ
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 20 ตุลาคม 2565
องคมนตรี ติดตามการพัฒนางาน รพ.เบญจลักษ์เฉลิมพระเกียรติ ๘๐ พรรษา จ.ศรีสะเกษ
องคมนตรี ติดตามความก้าวหน้าการพัฒนางานของโรงพยาบาลเบญจลักษ์เฉลิมพระเกียรติ ๘๐ พรรษา จังหวัดศรีสะเกษ ซึ่งเป็นโรงพยาบาลชุมชนต้นแบบในการดูแลผู้ป่วยโรคไตแบบครบวงจร ส่งเสริมการใช้สมุนไพร เพิ่มรายได้ให้แก่เกษตรกรในพื้นที่
องคมนตรี ติดตามความก้าวหน้าการพัฒนางานของโรงพยาบาลเบญจลักษ์เฉลิมพระเกียรติ ๘๐ พรรษา จังหวัดศรีสะเกษ ซึ่งเป็นโรงพยาบาลชุมชนต้นแบบในการดูแลผู้ป่วยโรคไตแบบครบวงจร ส่งเสริมการใช้สมุนไพรเพิ่มรายได้ให้แก่เกษตรกรในพื้นที่ บริหารจัดการข้อมูลด้านสุขภาพด้วยเทคโนโลยีดิจิทัล มุ่งสู่การเป็นSmart Hospital
วันนี้ (20 ตุลาคม 2565) ณ โรงพยาบาลเบญจลักษ์เฉลิมพระเกียรติ ๘๐ พรรษา จังหวัดศรีสะเกษพลอากาศเอก ชลิต พุกผาสุข องคมนตรี ในฐานะรองประธานกรรมการมูลนิธิเทพรัตนเวชชานุกูล พร้อมด้วยนายแพทย์โสภณ เมฆธน ผู้ช่วยรัฐมนตรีประจำกระทรวงสาธารณสุข นายแพทย์ทวีศิลป์ วิษณุโยธิน รักษาราชการแทนรองปลัดกระทรวงสาธารณสุข คณะผู้บริหาร และหน่วยงานที่เกี่ยวข้อง ติดตามความก้าวหน้าการพัฒนางานสำคัญของโรงพยาบาล พร้อมให้กำลังใจบุคลากรผู้ปฏิบัติงาน และมอบของเยี่ยมให้กับผู้ป่วยที่มารับบริการ
นายแพทย์โสภณ กล่าวว่า โรงพยาบาลเบญจลักษ์เฉลิมพระเกียรติ ๘๐ พรรษา เป็นโรงพยาบาลชุมชนตัวอย่างในการดำเนินงานตามแนวพระราชดำริของในหลวงรัชกาลที่ 9 ด้านเศรษฐกิจพอเพียง ตลอดจนสร้างรูปแบบการบริหารจัดการที่ดี จัดระบบบริการสุขภาพได้ครอบคลุม ทั่วถึงและเท่าเทียม บนพื้นฐานการมีส่วนร่วมของชุมชน อีกทั้งยังเป็นโรงพยาบาลชุมชนต้นแบบในการดูแลผู้ป่วยโรคไตแบบครบวงจร เป็นหน่วยรับส่งกลับจากโรงพยาบาลแม่ข่ายดูแลผู้ป่วยโรคไตทั้งในเขตและนอกเขต ในกลุ่มเรื้อรังระยะที่ 3-5 จำนวน 326 คน และจัดโปรแกรมการเรียนการสอนให้กับผู้ป่วยและญาติที่ต้องล้างไตทางช่องท้อง 98 คน จนได้รับรางวัลชนะเลิศคลินิกไตเรื้อรังดีเด่นประเทศไทย จากสมาคมโรคไตแห่งประเทศไทย ระดับโรงพยาบาลทุติยภูมิ ในปี พ.ศ. 2557-2558 และ พ.ศ. 2560
นอกจากนี้ โรงพยาบาลยังมีผลงานการดำเนินที่สำคัญหลายด้าน อาทิ ส่งเสริมการปลูกผักอินทรีย์เพื่อจำหน่ายให้กับชุมชน โรงเรียน ถ่ายทอดความรู้การใช้ประโยชน์จากพืชและสมุนไพรในท้องถิ่น เพื่อการบำบัดโรค มีโรงงานผลิตเครื่องสำอางจากสมุนไพรที่ปลอดภัย ได้มาตรฐาน โดยส่งเสริมให้เกษตรกรในพื้นที่ปลูกสมุนไพรและจัดส่งวัตถุดิบให้กับโรงงานเพื่อช่วยเพิ่มรายได้ ส่งเสริมใช้พลังงานทดแทนด้วยการติดตั้งระบบโซล่าเซลล์ ซึ่งในรอบ 7 เดือนที่ผ่านมาสามารถลดค่าไฟฟ้าได้เฉลี่ยเดือนละ 18,218.57 บาท และยังมีนวัตกรรมมีนวัตกรรมที่น่าสนใจ ได้แก่ การประดิษฐ์จากถุงน้ำยาล้างไต อาทิ หมอนหนุน,พลาสติกคลุมเบาะ,หมอนรองแขนเจาะเลือด เป็นต้น การให้คำปรึกษาทางไกลคลินิกโรคผิวหนังร่วมกับสถาบันโรคผิวหนัง การจัดบริการจิตเวชสัญจรออนทัวร์ เพิ่มการเข้าถึงการดูแลผู้ป่วยโรคซึมเศร้าโดยให้บริการตรวจรักษาที่ รพ.สต.ทุกตำบล สัปดาห์ละครั้ง การออกหน่วยแพทย์เคลื่อนที่ในพื้นที่ห่างไกล ให้บริการตรวจรักษาโรคทั่วไป ตรวจคัดกรองตา ทันตกรรม การออกเยี่ยมบ้านดูแลผู้ป่วยติดบ้าน ติดเตียง และผู้พิการ และการบริหารจัดการข้อมูลด้านสุขภาพด้วยเทคโนโลยีดิจิทัล มุ่งสู่การเป็นSmart Hospitalรวมถึงจัดการสิ่งแวดล้อมตามมาตรฐานGREEN & CLEAN Hospitalที่เอื้อต่อการส่งเสริมสุขภาพ
************************************20ตุลาคม 2565
วันพุธที่ 5 ตุลาคม 2565
รองนายกฯ อนุทิน เตรียมนำทีมไทยแลนด์เยือนเวียงจันทน์ระหว่างวันที่ 6-7 ต.ค. ร่วมหารือผู้แทน สปป.ลาว วางแนวเชื่อมต่อทางรถไฟระหว่าง 2 ประเทศ
รองนายกฯ อนุทิน เตรียมนำทีมไทยแลนด์เยือนเวียงจันทน์ระหว่างวันที่ 6-7 ต.ค. ร่วมหารือผู้แทน สปป.ลาว วางแนวเชื่อมต่อทางรถไฟระหว่าง 2 ประเทศ
วันที่ 5 ตุลาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ระหว่างวันที่ 6-7 ต.ค. 65 นายอนุทิน ชาญวีรกูล รองนายกรัฐมนตรีและรมว.สาธารณสุข ในฐานะประธานคณะกรรมการบูรณาการการเชื่อมโยงทางรถไฟระหว่างไทย-ลาวและจีน จะนำคณะทีมไทยแลนด์ ประกอบด้วยนายศักดิ์สยาม ชิดชอบ รมว.คมนาคม ผู้บริหารกระทรวงคมนาคม กรมการขนส่งทางราง กรมทางหลวง สำนักงานนโยบายและแผนการขนส่งและจราจร การรถไฟแห่งประเทศไทย ผู้แทนหน่วยงานจากกระทรวงสาธารณสุข สำนักงานสภาพัฒนาการเศรษฐกิจและสังคมแห่งชาติ กระทรวงเกษตรและสหกรณ์ กระทรวงอุตสาหกรรม กระทรวงพาณิชย์ และภาคเอกชน เดินทางไปไปร่วมประชุมกับผู้แทนของสาธารณรัฐประชาธิปไตยประชาชนลาว (สปป.ลาว) เพื่อหารือเกี่ยวกับโครงการเชื่อมต่อทางรถไฟ ระหว่างไทยกับสปป.ลาว ช่วงหนองคาย – เวียงจันทน์
ทั้ง 2 ฝ่ายจะหารือกันทั้งในส่วนของการเชื่อมโยงผู้โดยสารและการขนส่งสินค้า แนวทางการก่อสร้างสะพานข้ามแม่น้ำโขงแห่งใหม่ ตลอดจนการร่วมกันพัฒนาบุคลากรด้านคมนาคมทางถนน ทางรถไฟ โลจิสติกส์ และการบินพลเรือน
น.ส.ไตรศุลี กล่าวว่า ในโอกาสนี้ คณะของรองนายกรัฐมนตรีจะเดินทางไปศึกษาดูการดำเนินงานและรับฟังข้อมูลการดำเนินงานของโครงการเวียงจันทน์โลจิสติกส์ปาร์ค (Vientiane Logistics Park : VLP) ซึ่งเป็นพื้นที่การบริหารจัดการการสินค้าที่ขนส่งระหว่าง สปป.ลาวและจีนโดยเส้นทางรถไฟ เพื่อเป็นข้อมูลในการวางแผนงานการเชื่อมต่อขนส่งสินค้าที่จะมายังประเทศไทยในอนาคต ซึ่งปัจจุบันการรถไฟแห่งประเทศไทย (ร.ฟ.ท.) ได้มีการเตรียมพื้นที่สำหรับการพัฒนาศูนย์ขนส่งและกระจายสินค้าในพื้นที่จังหวัดหนองคายแล้ว ได้แก่ย่านเปลี่ยนถ่ายสินค้าที่สถานีนาทา โดยอยู่ภายใต้การพัฒนาโครงการรถไฟความเร็วสูงไทย-จีน ระยะที่2 (นครราชสีมา-หนองคาย)
นอกจากนี้ คณะฯ ยังมีกำหนดการรับฟังข้อมูลการดำเนินงานโครงการรถไฟความเร็วสูงจีน-สปป.ลาว พร้อมเยี่ยมชม Control Room และทดลองนั่งรถไฟความเร็วสูงจากสถานีนครหลวงเวียงจันทน์ ไปยังสถานีหลวงพระบาง
น.ส.ไตรศุลี กล่าวว่า โครงการพัฒนารถไฟความเร็วสูงไทย-จีน กรุงเทพฯ-หนองคาย เป็นแผนงานของรัฐบาลในการพัฒนาโครงสร้างพื้นฐานระบบราง เพื่อสนับสนุนเส้นทางการขนส่งสินค้า ยกระดับการเดินทางของประชาชนและนักท่องเที่ยวจากกรุงเทพฯ ไปยังภูมิภาคและเชื่อมต่อไปยังประเทศเพื่อนบ้าน ซึ่งในระยะต่อไปจะสนับสนุนให้เกิดการลงทุนเพื่อรองรับทั้งการท่องเที่ยว อุตสาหกรรม การขนส่งต่าง ๆ ตามแนวเส้นทาง เกิดงานและอาชีพอีกจำนวนมากตามมา
โดยปัจจุบันโครงการรถไฟความเร็วสูงไทย-จีน อยู่ระหว่างการพัฒนา ระยะที่1 (กรุงเทพฯ -นครราชสีมา) ระยะทาง 250.77 กม. มีกำหนดแล้วเสร็จปี 2569 มีคณะกรรมการบูรณาการการเชื่อมโยงทางรถไฟระหว่างไทย-ลาว และจีน รวมถึงคณะของกระทรวงคมนาคมติดตามความคืบหน้าโครงการและรายงานให้รัฐบาลรับทราบอย่างต่อเนื่อง
วันเสาร์ที่ 29 ตุลาคม 2565
โครงการคนละครึ่ง ระยะที่ 5 ใช้จ่ายได้จนถึงวันที่ 31 ตุลาคม 2565 นี้
โครงการคนละครึ่ง ระยะที่ 5 ที่เริ่มเปิดให้ประชาชนใช้จ่ายตั้งแต่วันพฤหัสบดีที่ 1 กันยายน 2565 จะสิ้นสุดลงในวันจันทร์ที่ 31 ตุลาคม 2565 ที่จะถึงนี้ ขอเชิญชวนผู้ที่ยังมีสิทธิคงเหลือ เร่งใช้จ่ายให้ครบวงเงินโครงการภายในระยะเวลาที่กำหนด
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง กล่าวว่า โครงการคนละครึ่ง ระยะที่ 5 ที่เริ่มเปิดให้ประชาชนใช้จ่ายตั้งแต่วันพฤหัสบดีที่ 1 กันยายน 2565 จะสิ้นสุดลงในวันจันทร์ที่ 31 ตุลาคม 2565 ที่จะถึงนี้ โดย ณ วันพฤหัสบดีที่ 27 ตุลาคม 2565 มีจำนวนผู้ใช้สิทธิครบวงเงินโครงการ 800 บาทแล้ว จำนวน 10.26 ล้านคน หรือคิดเป็นร้อยละ 42.71 ของผู้ใช้สิทธิทั้งหมด และมีจำนวนผู้ใช้สิทธิใกล้ครบวงเงินโครงการ 800 บาทจำนวน 10.82 ล้านคน หรือคิดเป็นร้อยละ 45.05 ของผู้ใช้สิทธิทั้งหมด จึงขอเชิญชวนผู้ที่ยังมีสิทธิคงเหลือ เร่งใช้จ่ายให้ครบวงเงินโครงการภายในระยะเวลาที่กำหนด และเชิญชวนให้ผู้ประกอบการร้านค้าที่มีคุณสมบัติเป็นไปตามเงื่อนไขที่โครงการกำหนดและสนใจเข้าร่วมโครงการคนละครึ่ง ระยะที่ 5 เร่งลงทะเบียนเข้าร่วมโครงการตามช่องทางที่กำหนดภายในวันนี้ (วันศุกร์ที่ 28 ตุลาคม 2565) ซึ่งเป็นวันสิ้นสุดการรับลงทะเบียนผู้ประกอบการร้านค้า
สำหรับความคืบหน้าการใช้สิทธิมาตรการรักษาระดับการบริโภคภายในประเทศ ปี 2565 ระยะที่ 2 ซึ่งประกอบด้วย โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5 โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3 และโครงการคนละครึ่งระยะที่ 5 โฆษกกระทรวงการคลังเผยว่า จากข้อมูลสะสม ณ วันพฤหัสบดีที่ 27 ตุลาคม 2565 เวลา 23.00 น.มีผู้ใช้สิทธิทุกโครงการรวม 38.24 ล้านคน และมียอดใช้จ่ายสะสมทั้งสิ้น 41,557.30 ล้านบาทโดยสรุปผลการใช้จ่ายได้ ดังนี้
1. โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 5 มีผู้ใช้สิทธิจำนวน 13.15 ล้านคน และมียอดใช้จ่ายสะสม 5,146.60 ล้านบาท
2. โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษ ระยะที่ 3 มีผู้ใช้สิทธิจำนวน 1.07 ล้านคน และมียอดใช้จ่ายสะสม 388.34 ล้านบาท
3. โครงการคนละครึ่ง ระยะที่ 5 มีผู้ใช้สิทธิจำนวน 24.02ล้านคน และมียอดใช้จ่ายรวม36,022.36 ล้านบาท โดยแบ่งเป็นเงินที่ประชาชนจ่ายจำนวน 18,343.78ล้านบาท และเงินที่รัฐร่วมจ่ายจำนวน 17,678.58 ล้านบาท ทั้งนี้ สำหรับยอดใช้จ่ายสะสมแบ่งตามประเภทร้านค้า ได้แก่ ร้านอาหารและเครื่องดื่ม15,060.02 ล้านบาท ร้านธงฟ้า 7,266.18 ล้านบาท ร้าน OTOP 1,725.74 ล้านบาท ร้านค้าทั่วไป 11,342.85 ล้านบาท ร้านบริการ 581.50 ล้านบาท และกิจการขนส่งสาธารณะ 46.07 ล้านบาท สำหรับผู้ประกอบการร้านค้าที่เข้าร่วมโครงการคนละครึ่งระยะที่ 5 มีผู้ประกอบการร้านค้าเข้าร่วมแล้วจำนวน 9.70 แสนราย โดยเป็นผู้ประกอบการรายใหม่ 2.32 หมื่นราย
สำนักงานเศรษฐกิจการคลัง
โทร. 02 273 9020 ต่อ 35023503 3506 3536 3542 3518 หรือ โทร. 08-5842-7102, 08-5842-7103, 08-5842-7104, 08-5842-7105, 08-5842-7106,08-5842-7107, 08-5842-7108(เวลาทำการ 08.30 – 16.30 น.)
ไปรษณีย์อิเล็กทรอนิกส์ [emailprotected]
ธนาคารกรุงไทย จำกัด (มหาชน) โทร. 02-111-1122 (ตลอด 24 ชั่วโมง)
วันอังคารที่ 20 กันยายน 2565
ครม. เห็นชอบขยายเวลาขึ้นอัตราภาษีความหวานตามปริมาณน้ำตาลระยะที่ 3 ออกไปอีก 6 เดือน เพื่อบรรเทาภาระค่าครองชีพของประชาชน
ผลการประชุมคณะรัฐมนตรี เมื่อวันที่ 20 กันยายน 2565 เห็นชอบขยายเวลาปรับขึ้นอัตราภาษีความหวานตามปริมาณน้ำตาลระยะที่ 3 ออกไปอีกเป็นเวลา 6 เดือน ตั้งแต่วันที่ 1 ตุลาคม 2565 ถึง 31 มีนาคม 2566 เพื่อช่วยบรรเทาภาระค่าครองชีพของประชาชนในปัจจุบัน
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยผลการประชุมคณะรัฐมนตรี เมื่อวันที่ 20 กันยายน 2565 เห็นชอบขยายเวลาปรับขึ้นอัตราภาษีความหวานตามปริมาณน้ำตาลระยะที่ 3 ออกไปอีกเป็นเวลา 6 เดือน ตั้งแต่วันที่ 1 ตุลาคม 2565 ถึง 31 มีนาคม 2566 เพื่อช่วยบรรเทาภาระค่าครองชีพของประชาชนในปัจจุบัน รวมถึงช่วยให้อุตสาหกรรมเครื่องดื่มมีระยะเวลาในการปรับตัวเพื่อรองรับการปรับขึ้นอัตราภาษีความหวานตามปริมาณน้ำตาลระยะที่ 3 ต่อไป
นายอาคม เติมพิทยาไพสิฐ รัฐมนตรีว่าการกระทรวงการคลัง กล่าวว่า กรมสรรพสามิตได้เริ่มจัดเก็บภาษีความหวานตามปริมาณน้ำตาลในสินค้าเครื่องดื่มตั้งแต่ปี 2560 เพื่อส่งเสริมให้ผู้ประกอบอุตสาหกรรมมีการปรับสูตรลดปริมาณน้ำตาลเพื่อส่งเสริมสุขภาพของประชาชนมาโดยตลอด โดยมีการกำหนดโครงสร้างภาษีในอัตราแบบขั้นบันได ระยะที่ 1 ในวันที่ 16 กันยายน 2560 ถึง 30 กันยายน 2562 ระยะที่ 2 ในวันที่ 1 ตุลาคม 2562 ถึง 30 กันยายน 2564 ระยะที่ 3 ในวันที่ 1 ตุลาคม 2564 ถึง 30 กันยายน 2566 ต่อมาได้มีการขยายเวลาการปรับขึ้นอัตราภาษีระยะที่ 3 ออกไป 1 ปี จากวันที่ 1 ตุลาคม 2564 เป็นวันที่ 1 ตุลาคม 2565 ด้วยสถานการณ์เศรษฐกิจในปัจจุบัน หากมีการปรับขึ้นภาษีตามกำหนดเวลาเดิม อาจส่งผลกระทบโดยตรงต่อประชาชนและการฟื้นตัวของอุตสาหกรรมเครื่องดื่ม เนื่องจากผู้ประกอบการอาจดำเนินการปรับราคาเพิ่มสูงขึ้น ด้วยเหตุนี้ กรมสรรพสามิต จึงเสนอขยายเวลาการขึ้นอัตราภาษีความหวานตามปริมาณน้ำตาลระยะที่ 3 ออกไปอีกเป็นเวลา 6 เดือน ตั้งแต่วันที่ 1 ตุลาคม 2565 ถึง 31 มีนาคม 2566
ดร. เอกนิติ นิติทัณฑ์ประภาศ อธิบดีกรมสรรพสามิต กล่าวว่าเพิ่มเติมว่า “การดำเนินการจัดเก็บภาษีสรรพสามิตความหวานตามปริมาณน้ำตาลตามที่กำหนดไว้นั้น นอกจากจะเป็นแนวทางด้านสาธารณสุขในการป้องกันและควบคุมโรคไม่ติดต่อตามที่องค์การอนามัยโลก (WHO) แนะนำ ยังถือได้ว่าเป็นยุทธศาสตร์ของกรมสรรพสามิตที่มุ่งหวังจะเป็นกลไกสำคัญในการวางรากฐานสังคมและสนับสนุนให้ประชาชนในประเทศ มีคุณภาพชีวิตที่ดี โดยเฉพาะอย่างยิ่งในเรื่องสุขภาพ เพื่อเป็นการสร้างความยั่งยืนให้กับประชาชนและประเทศชาติสืบไป”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร. 02-2415600-18 ต่อ 552302
วันจันทร์ที่ 19 กันยายน 2565
ก.อุตฯ เยี่ยมชมผลิตภัณฑ์ต้นแบบแบตเตอรี่ EV จากกัญชง
ที่ปรึกษารัฐมนตรี ก.อุตฯ เยี่ยมชมผลิตภัณฑ์ต้นแบบแบตเตอรี่ EV จากกัญชง
วันนี้ (19 กันยายน 2565) นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม เยี่ยมชมผลิตภัณฑ์ต้นแบบแบตเตอรี่ EV จากกัญชงของวิทยาลัยการจัดการนวัตกรรมและอุตสาหกรรม สถาบันเทคโนโลยีพระจอมเกล้าเจ้าคุณทหารลาดกระบัง โดยมีนายจุลพงษ์ ทวีศรี รองปลัดกระทรวงอุตสาหกรรมนางนาตยา สีทับทิม ผู้เชี่ยวชาญเฉพาะด้านการกำหนดมาตรฐาน สำนักงานมาตรฐานผลิตภัณฑ์อุตสาหกรรม ร่วมเยี่ยมชม มี ผศ.ดร.สามารถ ดีพิจารณ์ คณบดี ทีมผู้บริหารคณาจารย์ และนักวิจัย ให้การต้อนรับ
ทั้งนี้ กระทรวงอุตสาหกรรมได้เล็งเห็นถึงความสำคัญของการสร้างนวัตกรรมจากกัญชง ในฐานะพืชเศรษฐกิจใหม่ที่จะช่วยสร้างงานและรายได้ให้ชุมชน รวมถึงนวัตกรรมวัสดุสำหรับโลกอนาคต อาทิ กราฟีน นอกจากนี้ ยังได้เข้าเยี่ยมชมแลปกราฟีนพร้อมร่วมประชุมหาแนวทางความร่วมมือเพื่อต่อยอดงานวิจัยมาสู่การใช้จริงในภาคอุตสาหกรรมของประเทศไทยต่อไป
วันศุกร์ที่ 9 กันยายน 2565
“ชัยวุฒิ” โชว์ยอดปิดกั้น SMS หลอกลวง 46,219 เบอร์
“ชัยวุฒิ” โชว์ยอดปิดกั้น SMS หลอกลวง 46,219 เบอร์
“ชัยวุฒิ” รมว.ดีอีเอส ย้ำรัฐบาลหนุนทุกภาคส่วนผนึกกำลังไล่ปราบหลอกลวงออนไลน์ ล่าสุดปิดกั้น SMS หลอกลวง 46,219 เบอร์ เปิดข้อมูล 14 คดีออนไลน์คนแจ้งความผ่านเว็บไซต์ https://www.thaipoliceonline.com
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) กล่าวว่า รัฐบาลได้ให้ความสำคัญต่อการจัดการปัญหาเรื่องการหลอกลวงทางออนไลน์ โดยกระทรวงดิจิทัลฯร่วมกับหน่วยงานที่เกี่ยวข้อง ได้แก่ ธนาคารแห่งประเทศไทย สมาคมธนาคารไทย สำนักงานตำรวจแห่งชาติ สำนักงาน กสทช. และผู้ให้บริการอินเทอร์เน็ต ร่วมกันแก้ไขปัญหาการหลอกลวงออนไลน์ เช่น มาตรการจัดการ SMS หลอกลวงได้ปิดกั้น SMS/หลอกลวง ไปแล้วจำนวน 46,219 เลขหมาย
นอกจากนี้ ยังเดินหน้าเพิ่มประสิทธิภาพในการช่วยเหลือประชาชน ให้เข้าถึงช่องทางและกระบวนการทางกฎหมายอย่างรวดเร็ว โดยสำนักงานตำรวจแห่งชาติ เปิดศูนย์รับแจ้งความออนไลน์ (https://www.thaipoliceonline.com) ตั้งแต่วันที่ 1 มี.ค. 65 เพื่อสามารถจัดการคดีต่างๆ ได้ในภาพรวมและอำนวยความสะดวกแก่ประชาชนสามารถแจ้งความได้ตลอด 24 ชั่วโมง โดยข้อมูลอัพเดทสถิติการแจ้งความออนไลน์ ตั้งแต่วันที่ 1 มี.ค.65 - 31 ส.ค.65 (184 วัน) พบว่ามีการรับแจ้งความในคดีอาชญากรรมออนไลน์ 77,711 เรื่อง (เฉลี่ยวันละ 422 เรื่อง) โดยมีการอายัดบัญชี 20,896 Case Id จำนวน 28,381 บัญชี
ทั้งนี้ คดีที่มีการแจ้งความออนไลน์เข้ามาตลอดช่วง 5 เดือน ที่เปิดช่องทางรับแจ้งความผ่านเว็บไซต์ศูนย์รับแจ้งความออนไลน์ แบ่งได้ 14 ประเภทคดี ตามลำดับ ดังนี้ 1.ซื้อสินค้าแต่ไม่ได้รับสินค้า28,837 เรื่อง (37.11%) 2.หลอกให้ทำงานออนไลน์ 10,008 เรื่อง (12.88%) 3.หลอกให้กู้เงินแต่ไม่ได้เงิน 8,503 เรื่อง (10.94%) 4. หลอกให้ลงทุนในรูปแบบต่างๆ 8,220 เรื่อง (10.58%) 5.ข่มขู่ให้เกิดความหวาดกลัว 5,096 เรื่อง (6.60%)
6.ปลอมโปรไฟล์เพื่อหลอกยืมเงิน 1,950 เรื่อง (2.51%) 7.หลอกให้รักแล้วลงทุน 1,756 เรื่อง (2.26%) 8.ซื้อสินค้าแต่ไม่ตรงตามโฆษณา 1,146 เรื่อง (1.47%) 9.แชร์ลูกโซ่ 1,068 เรื่อง (1.37%) 10.หลอกให้รักแล้วให้โอนเงิน (Romance Scam) 663 เรื่อง (0.85%) 11.การพนันออนไลน์ 462 เรื่อง 12.ข่าวปลอม 247 เรื่อง 13.ล่วงละเมิดทางเพศ 219 เรื่อง และ 14.หลอกลวงเกี่ยวกับเงินดิจิทัล 101 เรื่อง
“ประชาชนที่เดือดร้อนจากปัญหาคดีออนไลน์ และอาชญากรรมทางเทคโนโลยี สามารถแจ้งข้อมูลได้ผ่านช่องทางต่างๆ ดังนี้ โทร.1212 OCC ศูนย์ช่วยเหลือและจัดการปัญหาออนไลน์ ของสำนักงานพัฒนาธุรกรรมอิเล็กทรอนิกส์ (ETDA) ในสังกัดดีอีเอส เพจอาสาจับตาออนไลน์ https://m.facebook.com/DESMonitor/ แจ้งความออนไลน์ได้ตลอด 24 ชั่วโมงผ่านเว็บไซต์ https://thaipoliceonline.com” นายชัยวุฒิกล่าว
***************************
วันอาทิตย์ที่ 4 กันยายน 2565
‘ทิพานัน’ ย้ำ ‘พล.อ.ประยุทธ์’ ทำตามกระบวนการพิจารณาคดีของศาลรัฐธรรมนูญ ไม่กดดันศาลฯ ยันไม่ใช่เครื่องฟอกขาวเพราะไม่ใช่คดีทุจริต  ชี้เอกชนเชื่อมั่น ‘พล.อ.ประวิตร’ รักษาการ
‘ทิพานัน’ ย้ำ ‘พล.อ.ประยุทธ์’ ทำตามกระบวนการพิจารณาคดีของศาลรัฐธรรมนูญ ไม่กดดันศาลฯ ยันไม่ใช่เครื่องฟอกขาวเพราะไม่ใช่คดีทุจริต  ชี้เอกชนเชื่อมั่น ‘พล.อ.ประวิตร’ รักษาการ เศรษฐกิจไม่สะดุด
วันที่ 4 กันยายน 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี กล่าวถึงกรณีพรรคเพื่อไทยออกมาเรียกร้องกดดันที่ปรึกษาด้านกฎหมายของ พล.อ.ประยุทธ์ จันทร์โอชา รัฐมนตรีว่าการกระทรวงกลาโหม แนะนำให้ยอมแพ้ ไม่ต่อสู้ในกระบวนการพิจารณาของศาลรัฐธรรมนูญว่า เรื่องนี้เป็นไปตามขั้นตอนของกฎหมาย เมื่อมีผู้ร้องในศาลรัฐธรรมนูญให้วินิจฉัยกรณีการดำรงตำแหน่งนายกรัฐมนตรีและศาลฯ ได้สั่งให้หยุดปฏิบัติหน้าที่ พล.อ.ประยุทธ์ก็หยุดปฏิบัติหน้าที่ตามคำสั่งศาลฯ และตามกระบวนการวิธีพิจารณาคดีของศาลฯ ก็กำหนดให้ผู้ถูกร้องชี้แจง ทางทีมกฎหมายของพล.อ.ประยุทธ์ก็ได้ดำเนินการชี้แจงตามข้อกฎหมายและตามที่ถูกร้อง ไม่ได้มีหน้าที่ตัดสินหรือไปเกี่ยวข้องใดๆ ให้เสียกระบวนการ ศาลรัฐธรรมนูญจะเป็นผู้ตัดสินเอง ทุกอย่างดำเนินการตามบทบัญญัติของ พรป.ว่าด้วยวิธีพิจารณาของศาลรัฐธรรมนูญ 2561 ซึ่งเป็นไปโดยไม่ได้มีพฤติกรรมกดดันศาลเลย แตกต่างจากการเคลื่อนไหวของพรรคเพื่อไทยที่กำลังทำอยู่ในขณะนี้ จึงขอให้ทุกฝ่ายระมัดระวังในการแสดงความคิดเห็น
น.ส.ทิพานัน กล่าวว่า อีกทั้งการชี้แจงของทีมกฎหมายไม่ใช่เครื่องฟอกขาวให้ใคร เพราะเรื่องนี้ไม่ใช่เป็นเรื่องของการกระทำความผิดทุจริตต่อหน้าที่ เป็นปัญหาการตีความข้อกฎหมาย ดังนั้นพรรคเพื่อไทยจึงไม่ควรสื่อสารให้สังคมเกิดความสับสน ตนยืนยันว่าพล.อ.ประยุทธ์ ยึดมั่นในหลักนิติธรรม ไม่ใช่เรื่องจำได้หรือจำไม่ได้ว่าดำรงตำแหน่งมากี่ปี เพราะนี่คือวิธีทางกฎหมายคือชี้แจงในข้อกฎหมาย ดังนั้นพรรคเพื่อไทยจึงควรเคารพกฎหมายและรอฟังคำวินิจฉัยของศาลรัฐธรรมนูญ
ส่วนการทำหน้าที่รักษาการนายกรัฐมนตรี ของพล.อ.ประวิตร วงษ์สุวรรณ รองนายกรัฐมนตรีที่กล่าวหาว่าไม่ให้ความสำคัญกับพล.อ.ประยุทธ์นั้น น.ส.ทิพานัน กล่าวว่า พล.อ.ประวิตรเข้ามาบริหารประเทศในระหว่างที่รอการพิจารณาของศาลฯ เพื่อให้นโยบายต่าง ๆ ขับเคลื่อนไปได้อย่างไม่เกิดสุญญากาศ ซึ่งเสียงจากภาคเอกชนก็เกิดความเชื่อมั่น ล่าสุดนายธนิต โสรัตน์ รองประธานสภาองค์กรนายจ้างผู้ประกอบการค้าและอุตสาหกรรม ก็ระบุว่าการมีพล.อ.ประวิตรเข้ามารักษาราชการแทนไม่ส่งผลกระทบให้ธุรกิจหรือเศรษฐกิจสะดุด หรือเกิดความกังวลใด ๆ
“พล.อ.ประวิตร ท่านมีความรู้และความสามารถ ท่านมีทั้ง แรงปัญญา แรงใจ แรงกาย ที่จะบริหารประเทศไม่ให้สะดุด และที่สำคัญท่านสั่งการและทำงานที่ประเทศไทยไม่ใช่จากต่างประเทศ ทันเวลา ทันใจ จริงใจต่อการพัฒนาชาติแน่นอน” น.ส.ทิพานัน กล่าว
วันศุกร์ที่ 28 ตุลาคม 2565
รีบเลย! คนละครึ่งเฟส 5 เหลือเวลาใช้จ่าย 4 วัน เตือนใช้สิทธิก่อนสิ้นสุดโครงการภายใน 22.59 น. วันที่ 31 ต.ค. นี้ หน่วยงานต่างๆ เร่งพิจารณาออกของขวัญปีใหม่ช่วยรักษากำลังซื้อต่อเนื่อง
รีบเลย! คนละครึ่งเฟส 5 เหลือเวลาใช้จ่าย 4 วัน เตือนใช้สิทธิก่อนสิ้นสุดโครงการภายใน 22.59 น. วันที่ 31 ต.ค. นี้ หน่วยงานต่างๆ เร่งพิจารณาออกของขวัญปีใหม่ช่วยรักษากำลังซื้อต่อเนื่อง
วันที่ 28 ต.ค. 65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่รัฐบาลได้ดำเนินมาตรการคนละครึ่ง เฟส5 เพื่อเป็นส่วนหนี่งของการรักษากำลังซื้อในประเทศ และการบรรเทาภาระค่าใช้จ่ายให้ประชาชน ช่วยเพิ่มสภาพคล่องให้ร้านค้ารายย่อยและฟื้นฟูเศรษฐกิจของประเทศในภาพรวม โดยเริ่มให้ประชาชนผู้รับสิทธิใช้จ่ายตามโครงการมาตั้งแต่วันที่ 1 ก.ย. 65 เป็นต้นมา โดยจะสามารถใช้จ่ายตามโครงการได้ถึงวันที่ 31 ต.ค. 65 นี้ หรือเวลาอีก 4 วันเท่านั้น
ดังนั้น จึงขอให้ผู้ที่ได้รับสิทธิและยังเหลือวงเงินให้รีบใช้สิทธิก่อนสิ้นสุดโครงการ คือภายในเวลา 22.59 น. ของวันที่ 31 ต.ค. 65 หากเลยระยะเวลาดังกล่าวจะถูกตัดสิทธิสำหรับวงเงินที่เหลือทันที
ทั้งนี้ ตามโครงการคนละครึ่ง เฟส5 รัฐบาลให้วงเงินสนับสนุนตลอดระยะเวลาโครงการรวม 800 บาท สามารถใช้จ่ายได้ไม่เกินวันละ 150 บาท มีผู้ใช้สิทธิจำนวน 24.02 ล้านคน ณ วันที่ 24 ต.ค. 65 มียอดใช้จ่ายรวมแล้ว 35,557.71 ล้านบาท โดยแบ่งเป็นเงินที่ประชาชนจ่ายจำนวน 18,104.84 ล้านบาท และเงินที่รัฐร่วมจ่ายจำนวน 17,452.87 ล้านบาท
น.ส.ไตรศุลี กล่าวว่า เพื่อรักษาแรงส่งการฟื้นตัวเศรษฐกิจให้ต่อเนื่องรัฐบาลโดยที่ประชุมคณะรัฐมนตรี (ครม.) เมื่อวันที่ 18 ต.ค. 65 ได้มีมติให้ทุกส่วนราชการ รัฐวิสาหกิจ และหน่วยงานของรัฐเร่งพิจารณาแผนงาน/โครงการในความรับผิดชอบที่สมควรดำเนินการเพื่อมอบเป็นของขวัญปีใหม่แก่ประชาชน โดยโครงการหรือมาตรการจะต้องดำเนินการได้ในช่วงปีใหม่ และโครงการนั้นๆ ต้องไม่ขัดต่อกฎหมาย และประกาศเตือนของคณะกรรมการการเลือกตั้ง
“รัฐบาลได้เล็งเห็นว่าขณะนี้เศรษฐกิจยังอยู่ในช่วงของการฟื้นตัว ขณะที่ประชาชนบางส่วนถูกกระทบจากสถานการณ์อุทกภัย จึงต้องมีมาตรการเพื่อให้ความช่วยเหลือและถือเป็นของขวัญในช่วงปีใหม่ที่จะถึงนี้ด้วย โดยหลังจาก ครม.ได้มีมติไปเมื่อวันที่ 18 ต.ค.แล้ว ขณะนี้หน่วยงานต่างๆ อยู่ระหว่างการจัดทำแผนงาน/โครงการ ซึ่งเร็วๆนี้จะทยอยนำเสนอต่อ ครม. เพื่อให้มีผลดำเนินการได้ในช่วงปีใหม่ที่ตามระยะเวลาที่ ครม.กำหนดต่อไป” น.ส.ไตรศุลี กล่าว
วันศุกร์ที่ 16 กันยายน 2565
กระทรวงดิจิทัลฯ จัดงานวันคล้ายวันสถาปนากระทรวงฯ ครบรอบ 6 ปี
กระทรวงดิจิทัลฯ จัดงานวันคล้ายวันสถาปนากระทรวงฯ ครบรอบ 6 ปี
เมื่อวันที่ 16 กันยายน 2565 นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม เป็นประธานในพิธีจุดธูป เทียน ถวายเครื่องราชสักการะองค์ท้าวมหาพรหม ณ บริเวณศาลพระพรหม ศูนย์ราชการเฉลิมพระเกียรติ 80 พรรษา เนื่องในโอกาสวันคล้ายวันสถาปนากระทรวงดิจิทัลเพื่อเศรษฐกิจและสังคม ครบรอบ 6 ปี โดยมีนางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม ผู้บริหารกระทรวง และหัวหน้าหน่วยงานในสังกัดเข้าร่วมงานอย่างพร้อมเพรียงกัน จากนั้นได้เดินทางไปในพิธีเจริญพระพุทธมนต์ ร่วมถวายจตุปัจจัยเครื่องไทยธรรมและถวายภัตตาหารเพล (ถวายปิ่นโต) แด่พระสงฆ์ ณ ชั้น 9 กระทรวงดิจิทัลเพื่อเศรษฐกิจและสังคม
***************************
วันศุกร์ที่ 30 กันยายน 2565
พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว
ทรงพระกรุณาโปรดเกล้าฯ พระราชทานชื่อทางพิเศษศรีรัช - วงแหวนรอบนอกกรุงเทพมหานคร ว่า “ประจิมรัถยา”
พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัวทรงพระกรุณาโปรดเกล้าโปรดกระหม่อมพระราชทานชื่อทางพิเศษศรีรัช - วงแหวนรอบนอกกรุงเทพมหานคร ว่า “ประจิมรัถยา” ตามที่ การทางพิเศษแห่งประเทศไทย (กทพ.) กระทรวงคมนาคม ได้ขอพระราชทานชื่อทางพิเศษ เพื่อความเป็นสิริมงคลแก่ผู้ใช้ทางพิเศษ ประชาชนและหน่วยงาน
ตามที่กระทรวงคมนาคมขอให้สำนักเลขาธิการคณะรัฐมนตรีนำความกราบบังคมทูลพระกรุณา ขอพระราชทานชื่อทางพิเศษศรีรัช - วงแหวนรอบนอกกรุงเทพมหานคร เพื่อความเป็นสิริมงคลแก่ประชาชน และหน่วยงานที่เกี่ยวข้อง โดยสำนักเลขาธิการคณะรัฐมนตรี มีหนังสือ ที่ นร 0508/ท 5298 ลงวันที่ 27 กันยายน 2565 แจ้งกระทรวงคมนาคมทราบว่า สำนักเลขาธิการคณะรัฐมนตรีได้ขอให้ราชเลขานุการในพระองค์พระบาทสมเด็จพระเจ้าอยู่หัว นำความกราบบังคมทูลพระกรุณาทรงทราบฝ่าละอองธุลีพระบาทแล้ว และได้รับแจ้งจากสำนักพระราชวังว่า ทรงพระกรุณาโปรดเกล้าโปรดกระหม่อมพระราชทานชื่อทางพิเศษศรีรัช - วงแหวนรอบนอกกรุงเทพมหานคร ว่า “ประจิมรัถยา” ซึ่งมีความหมายว่า “เส้นทางไปยังทิศตะวันตก”
ทางพิเศษประจิมรัถยา หรือทางพิเศษศรีรัช - วงแหวนรอบนอกกรุงเทพมหานคร ระยะทาง รวม 16.7 กิโลเมตร มีวัตถุประสงค์เพื่อเชื่อมโยงระบบคมนาคมและขนส่งไปยังฝั่งตะวันตกของกรุงเทพมหานคร ซึ่งเป็นโครงการต่อขยายทางพิเศษ เพื่อบรรเทาปัญหาด้านการจราจรและเพิ่มศักยภาพของระบบคมนาคมขนส่ง โดยมีแนวเส้นทางเริ่มต้นจากถนนวงแหวนรอบนอกกรุงเทพมหานคร บริเวณใกล้โรงกรองน้ำมหาสวัสดิ์ ไปตามแนวเขตทางรถไฟสายใต้เดิม และข้ามแม่น้ำเจ้าพระยาบริเวณสะพานพระราม 6 สิ้นสุดโครงการบริเวณใกล้สถานีกลางกรุงเทพอภิวัฒน์ (สถานีกลางบางซื่อ) เชื่อมต่อกับทางพิเศษศรีรัช บริเวณสถานีขนส่งผู้โดยสารกรุงเทพ (จตุจักร) หรือหมอชิต 2 และลงสู่ระดับดินที่บริเวณถนนกำแพงเพชร 2 ทางพิเศษสายนี้ เป็นทางยกระดับขนาด 6 ช่องจราจร ทดสอบการให้บริการ โดยยกเว้นค่าผ่านทางพิเศษชั่วคราว ระหว่างวันที่ 15 - 17 สิงหาคม 2559 และเปิดให้บริการโดยจัดเก็บค่าผ่านทางพิเศษ เมื่อวันที่ 22 สิงหาคม 2559
ตลอดระยะเวลาที่ผ่านมา ในสมัยของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร กทพ. ได้รับพระกรุณาโปรดเกล้าฯ พระราชทานชื่อทางพิเศษไว้แล้ว 6 สายทาง ได้แก่ ทางพิเศษเฉลิมมหานคร (ระบบทางด่วนขั้นที่ 1) ทางพิเศษศรีรัช (ระบบทางด่วนขั้นที่ 2) ทางพิเศษฉลองรัช (ทางด่วนสายรามอินทรา - วงแหวนรอบนอกกรุงเทพมหานคร) ทางพิเศษอุดรรัถยา (บางปะอิน - ปากเกร็ด ) ทางพิเศษบูรพาวิถี (บางนา - ชลบุรี) และทางพิเศษกาญจนาภิเษก (บางพลี - สุขสวัสดิ์)